Le fa go ntse jalo, ditemana tse di dikologileng temana eno, mmogo le tse di dikologileng dipego tsa kgang yone eo tse di kwadilweng ke Mareko le Luke, di re thusa go tlhaloganya bokao jwa mmatota jwa temana eno. Mathaio o ne a anela eng, morago fela ga mafoko a a nopotsweng fa godimo? O ne a kwala jaana: “Malatsi a le marataro moragonyana Jesu a tsaya Petere le Jakobe le Johane morwarraagwe mme a tlhatlogela le bone kwa thabeng e e kwa godimo ba le bosi. Mme a fetolwa ponalo fa pele ga bone.” (Mathaio 17:1, 2) Mareko mmogo le Luke ba ne ba amanya mafoko a ga Jesu ka ga Bogosi le pego ya go fetolwa ponalo. (Mareko 9:1-8; Luke 9:27-36) Go tla ga ga Jesu a le mo maatleng a Bogosi go ne ga tshwantshediwa ke go fetolwa ponalo ga gagwe, ke gore fa a ne a bonala ka kgalalelo fa pele ga baaposetoloi ba bararo. Petere o tlhomamisa tlhaloso eno ka go bua ka “maatla le go nna gone ga Morena wa rona Jesu Keresete” a go amanya le nako ya fa a ne a bona Jesu a fetolwa ponalo.—2 Petere 1:16-18.